arnastofnun/IGC-2024 huggingface dataset:
Markdown

Markdown er textaforsnið sem er hannað þannig að því má umbreyta í HTML með að nota verkfæri sem einnig heitir Markdown. Markdown er vinsælt form til að skrifa leiðbeiningarskrár eða skilaboð í umræðum eða í textaritlum til að vera fljótur að skrifa texta skjöl. Markdown var búið til árið 2004 af John Gruber með aðstoð Aaron Swartz og var markmiðið að gera fólki kleift að skrifa textasnið sem auðvelt væri að lesa og skrifa og breyta í XHTML eða HTML.

Vefir eins og GitHub, reddit, Diaspora, Stack Overflow, OpenStreetMap og SourceForge nota afbrigði af Markdown til að auðvelda samskipti milli notenda.

Markdown er núna notað á ýmis bloggkerfi, Ghost bloggkerfið notar Markdown og Wordpress bloggkerfið verður með möguleika til að nota Markdown. Mun einfaldara og fljótlegra er að nota Markdown til að skrifa HTML skjöl heldur en að skrifa HTML skjal beint og Markdown hentar vel til að setja fram efni sem á að vera aðgengilegt í gegnum vafra á ýmsum mismunandi gerðum tölva og snjalltækja.

Dæmi.

Hér fyrir neðan er dæmi þar sem dálkur til vinstri sýnir rithátt í Markdown, í miðju er hvaða HTML skipanir Markdown býr til og til hægri hvernig textinn birtist í vafra.
Stargard

Stargard Szczeciński (þýska: "Stargard in Pommern", "Stargard an der Ihna") er borg í Vestur-Pommern héraði, Póllandi. Hún liggur við ána Ina nálægt Szczecin. Íbúafjöldi borgarinnar árið 2014 var 69.251 manns.
Alþjóðaólympíunefndin

Alþjóðaólympíunefndin er svissnesk sjálfseignarstofnun með aðsetur í Lausanne. Nefndin var stofnuð af franska baróninum Pierre de Coubertin 23. júní 1894. Fyrsti formaður nefndarinnar var Demetrios Vikelas. Nefndin hefur yfirumsjón með skipulagi Ólympíuleikanna og Ólympíuleika æskunnar. Nú sitja 100 virkir nefndarmenn í nefndinni, auk 33 heiðursfélaga og eins sérstaks heiðursfélaga. Á árlegum aðalfundi nefndarinnar er kjörið framkvæmdaráð sem fer með ábyrgð á stjórn nefndarinnar. Í framkvæmdaráðinu sitja forseti nefndarinnar, varaforseti og tíu aðrir nefndarmenn.
Galisía (Austur-Evrópa)

Galisía (pólska: Galicja, úkrainska: Галичина, þýska: Galizien, ungverska: Gácsország) er sögulegt landsvæði í austurhluta Mið-Evrópu sem nú er leyst upp og tilheyrir nú að hluta til Póllandi og að hluta til Úkraínu.

Vesturfurstadæmið í Úkraínu, Galisía, var stofnað á 12. öld og innlimað í Pólland á 14. öld. Galisía var hluti af

Austurríki-Ungverjalandi 1772-1919.

Íbúar Galisíu, Bukovinu og héraðsins Karpata-Úkraínu stofnuðu lýðveldið Austur-Galisíu árið 1918. Það var sameinað Úkraínu og innlimað í Sovétríkin en ári síðar var Austur-Galisía sett undir Pólland í friðarsamningunum í París.
Prjónavél

Prjónavél er vél sem getur prjónað úr garni á sjálfvirkan hátt. Fyrstu prjónavélarnar voru til að voru til að prjóna í hring og voru notaðar fyrir sokkaprjón.

Sokkaprjónavél var fyrst smíðuð af William Lee árið 1589. Sú vél var fyrsta stóra skrefin í vélvæðingu textíliðnaðar og var mikilvægur áfangi í sögu vélvæðingar í byrjun Iðnbyltingarinnar.

Fyrsta prjónavélin sem vitað er um að hafi komið til Íslands, kom til Austurlands árið 1855.

Prjónavélar sem notaðar voru á heimilum voru bæði hringprjónavélar og prjónavélar með sleða sem rennt var fram og til baka.
Otto von Guericke

Otto von Guericke (20. nóvember 1602 – 11. maí 1686 var þýskur vísindamaður, uppfinningamaður og stjórnmálamaður. Hann er þekktur fyrir rannsóknir sínar á lofttómi.

Otto fæddist í Magdeburg sem þá var sjálfstæð þýsk borg. Hann var við nám í Leipzig 1618 þegar þrjátíu ára stríðið braust út. Hús hans brann í innrás sem gerð var í Magdeborg og barn hans særðist af sverðshöggi en hann og kona hans voru tekin til fanga ásamt eldri syni þeirra. Kona hans og særða barnið létust seinna af þessum völdum. Í fangelsinu vann hann fyrir lausnargjaldi sínu með því að gera við úr yfirmanna hersins. Eftir nokkra mánuði var honum sleppt og hann komst að í Erfurt sem nokkurs konar borgarverkfræðingur.

Hann komst svo aftur til Magdeburgar og komst þar í virðingarstöðu í borginni. Hann gerði tilraunir með tómið en hryllingur tómsins (horror vacui) var þá talinn raunverulegur og var álitið að eitthvað hræðilegt gerðist ef tækist að mynda lofttóm.

Sumar tilraunir hans voru eins og leiksýningar. Ein frægasta tilraun hans er tilraun með Magdeborgar samlokurnar eða Magdeburgarkúluna en þá tók hann tvær hálfkúlulaga málmskálar sem hvolft var saman. Þegar lofti var dælt úr þeim hélt þungi andrúmsloftsins að utan hálfkúlunum blýfast saman. Árið 1654 sýndi hann Ferdinand 3. keisara og þýskum þingmönnum að það þurfti 16 dráttarhross til að ná sundur kúlunum. Guricke fann upp sogdæluna. Hann gerði ýmsar tilraunir við mismunandi þrýsting og uppgötvaði að klukkuhljómur heyrist ekki í lofttómi, logi deyr og fiskar og fuglar deyja strax en vínber var unnt að geyma í sex mánuði í lofttómi. Hann upgötvaði að andrúmsloft er misþungt og heitt loft er léttara en kalt og hann mældi þunga andrúmsloftsins með 10 m háum loftþyngdarmæli úr vatni sem hann setti utan á hús sitt í Magdeborg.

Árið 1663 bjó Guericke til rafmögnunarvél. Á tímum Guerickes kom halastjarna nálægt jörðu og vakti forvitni hans. Hann taldi að halastjarnan væri úr brennisteini en hali hennar rafmagnaður. Hann ákvað að skoða það með því að gera lítið segulmagnað líkan af jörðinni og lét blása stóra glerkúlu sem hann fyllti með brennisteinsmylsnu og bræddi síðan í einn klump og braut svo glerið, setti brennisteinskúluna á tréskemil þar sem henni var snúið og hún nérist við undirstöðuna. Þegar hart var snúið fór kúlan að lýsa og brak frá rafgneistum heyrðist.
Lakkmúslitur

Lakkmúslitur er vatnsleysanleg blanda af litarefnum unnum úr skófum, sérstaklega tegundinni Roccella tinctoria. Þessi litur er er ein elsta aðferð til að finna pH-gildi (sýrustig). Blár litnus pappír verður rauður við sýru og rauður verður blár við basa.
Minnistilraunir Ebbinghaus

Hermann Ebbinghaus var fyrstur manna til að rannsaka minni mannsins á vísindalegan hátt. Hann áorkaða mörgu yfir ævi sína. Meðal annars bjó hann til gleymskukúrfu sem er ennþá í fullu gildi í dag. Einnig bjó hann til sparnaðareinkunnina.

Gleymskukúrfan felur í sér að við gleymum allt að 80% sem við lærum. Hann sagði að fyrstu klukkustundirnar gleymdum við hraðar en næstu sólarhring, því þá helst minnið nokkuð stöðugt. Hann hélt líka að það sem okkur þætti ómerkilegt væri mun erfiðara að muna. Þessi atriði eru viðurkennd í dag. Fólk hefur gagnrýnt hvernig hann fór að á sínum tíma, en þar eigum við við að hann lék bæði hlutverk rannsakandans og þátttakandans. Merkustu niðurstöður hans eru að endurtekning sé grundvallaratriði í minni og fari eftir þeim tíma sem liðið hefur frá því að námið átti sér stað. Hann rannsakaði þessa kenningu með því að leggja á minnið lista af merkingarlausum þriggja stafa orðum frá 8-64 skipti. Ef hann las eitthvað oft var hann líklegri til að muna það daginn eftir.

Hann setti einnig fram kenninguna um sparnaðareinkunn. Hann rannsakaði hversu oft hann þurfti að lesa eitthvað, sem hann var búinn að læra, til að sjá að hversu mikinn tíma hann sparaði, þegar hann var að læra þetta upp á nýtt. Út frá því gat hann ályktað að það sem við höfum lært einu sinni áður eigum við auðveldara með að læra aftur. Jafnan sem hann fór eftir var:

100X = Frumnám-endurnám/Frumnám

100X = 10 – 6/10 = 40%
Grænlandshaf

Grænlandshaf er hafsvæði í Norður-Atlantshafi út af norðausturströnd Grænlands. Svæðið markast af Íslandshafi í suðri og Noregshafi í austri en í norðri tengist það við Norður-Íshaf um Framsund milli Grænlands og Svalbarða.
Austur-Grænlandsstraumurinn

Austur-Grænlandsstraumurinn er kaldur, seltulítill hafstraumur sem rennur úr Norður-Íshafi um Framsund suður með austurströnd Grænlands að Hvarfi. Straumurinn ber kaldan sjó suður um Norðurhöf og Grænlandssund. Hann ber með sér 90% af þeim hafís sem berst úr Norður-Íshafi í Atlantshaf. Straumurinn skiptist í þrjú aðgreind lög: djúpsjó (neðsta lagið undir 1000 metrum), atlantssjó (miðlagið frá 150 að 1000 metrum) og pólsjó (efstu 150 metrarnir). Atlantssjórinn berst í Austur-Grænlandsstrauminn með Vestur-Svalbarðastraumnum í Framsundi og þar sem hann er saltríkari en pólsjórinn sekkur hann neðar í strauminn.

Þar sem straumurinn mætir Jan Mayen-hryggnum á mörkum Grænlandshafs og Íslandshafs sveigir hluti djúpsjávarins frá og streymir til austurs inn í Grænlandshringstrauminn meðan efri lögin streyma óhindrað inn í Íslandshaf.
Bæjarstjórn Mosfellsbæjar

Bæjarstjórn Mosfellsbæjar er lýðræðislegur vettvangur kjörinna fulltrúa íbúa Mosfellsbæjar. Bæjarstjórn ber ábyrgð því að framfylgja þeim málefnum sem ríkið hefur falið sveitarstjórnum.

Núverandi bæjarstjórn

2018.

Síðast var kosið til bæjarstjórnar í sveitarstjórnarkosningunum 26. maí 2018.

Eftirfarandi fulltrúar skipa sæti í bæjarstjórn

2014.

Síðast var kosið til bæjarstjórnar í sveitarstjórnarkosningunum 31. maí 2014. Bæjarstjórnarfulltrúum var fjölgað í 9 úr 7 vegna fólksfjölgunar í bænum.

Núverandi skipting bæjarstjórnarfulltrúa í Mosfellsbæ

Eftirfarandi fulltrúar skipa bæjarstjórn:

2010.

Úrslit úr sveitarstjórnarkosningunum 29. maí 2010.

Eftirfarandi fulltrúar skipuðu bæjarstjórn:

Sjálfstæðisflokkkurinn og Vinstrihreyfingin - grænt framboð mynduðu meirihluta og hélt Haraldur Sverrisson áfram sem bæjarstjóri. Karl Tómasson var kjörin forseti sveitarstjórnar.

2006.

Úrslit úr sveitarstjórnarkosningunum 27. maí 2006.

Eftirfarandi fulltrúar skipuðu bæjarstjórn:

2002.

Úrslit úr sveitarstjórnarkosningunum 25. maí 2002.

Eftirfarandi fulltrúar skipuðu bæjarstjórn:

1998.

Úrslit úr sveitarstjórnarkosningunum 23. maí 1998.

Eftirfarandi fulltrúar skipuðu bæjarstjórn:

1994.

Úrslit úr sveitarstjórnarkosningunum 28. maí 1994.

Eftirfarandi fulltrúar skipuðu bæjarstjórn:

1990.

Úrslit úr sveitarstjórnarkosningunum 26. maí 1990.

Eftirfarandi fulltrúar skipuðu bæjarstjórn:

1986.

Úrslit úr sveitarstjórnarkosningunum 31. maí 1986.

Mosfellshreppur hlaut kaupstaðarréttindi 9. ágúst 1987 og var nafninu breytt í Mosfellsbær

Eftirfarandi fulltrúar skipuðu hreppsnefnd:

1982.

Úrslit úr sveitarstjórnarkosningunum 22. maí 1982.

Eftirfarandi fulltrúar skipuðu hreppsnefnd:

1978.

Úrslit úr sveitarstjórnarkosningunum 27. maí 1978.

Eftirfarandi fulltrúar skipuðu hreppsnefnd:

1974.

Úrslit úr sveitarstjórnarkosningunum 25. maí 1974.

Eftirfarandi fulltrúar skipuðu hreppsnefnd:

1970.

Úrslit úr sveitarstjórnarkosningunum 27. júní 1970.

Eftirfarandi fulltrúar skipuðu hreppsnefnd:

Hreppstjóri var Hrólfur Ingólfsson

1962.

Úrslit úr sveitarstjórnarkosningunum 23. júní 1962.

Eftirfarandi fulltrúar skipuðu hreppsnefnd:
Lárasía

Lárasía var risameginland sem varð til þegar Pangea klofnaði í norður- og suðurhluta seint á Tríastímabilinu fyrir 200 til 180 milljón árum. Suðurhlutinn varð Gondvana.

Nafnið er dregið af Lárentía sem er heiti á norðurameríska meginlandskjarnanum, og Evrasía. Flest af þeim meginlöndum sem nú eru á norðurhveli jarðar voru hlutar Lárasíu.

Lárasía fór að gliðna á Kambríumtímabilinu og meginlöndin Lárentía, Baltíka, Síbería, Kasakstanía, Norður-Kína og Austur-Kína mynduðust.
Siglingaráætlun

Siglingaráætlun er nákvæm áætlun yfir ferðalag skips frá því það leggur úr höfn og þar til það kemur aftur til hafnar eða leggst við ankeri. Áætlunin felur í sér að stika út áætlaða leið skipsins á sjókort og átta sig á mögulegum hættum, veðurspá, ölduspá, sérreglum fyrir tiltekin hafsvæði o.s.frv. Siglingaráætlun hefur fjögur stig: mat, áætlunargerð, framkvæmd og eftirlit. Skipstjóri ber ábyrgð á siglingaráætlun skips en stýrimaður fær oft það verkefni að sjá um hana.
Hólarannsóknin

Hólarannsóknin er umfangsmikið fornleifarannsóknarverkefni á Hólum í Hjaltadal sem hófst árið 2002. Áður höfðu mjög takmarkaðar fornleifarannsóknir verið gerðar á Hólum og nær eingöngu í tengslum við dómkirkjuna. Hólar voru helsta höfuðból Norðurlands um aldir; þar var biskupssetur til 1801, skóli og fyrsta prentsmiðja landsins var byggð þar á 16. öld. Rannsóknin miðar að því að varpa ljósi á þessa sögu.

Um rannsóknina.

Verkefnið er samstarf Hólaskóla, Byggðasafns Skagfirðinga og Þjóðminjasafns Íslands auk erlendra samstarfsaðila. Kristnihátíðarsjóður styrkti rannsóknina á árunum 2002-2006. Verkefnisstjóri er Ragnheiður Traustadóttir fornleifafræðingur.

Aðaluppgraftarsvæði rannsóknarinnar er á Hólum en verkefnið teygir anga sína víða um Skagafjörð, m.a. að Hofi í Hjaltadal, Kolkuósi og Keldudal í Hegranesi. Í sambandi við rannsóknina var á tímabili rekinn vettvangsskóli fyrir fornleifafræðinema, bæði innlenda og erlenda í samstarfi við Háskóla Íslands og Háskólann í Osló.

Fundir.

Á hólum hafa fundist tæplega 40 þúsund munir; leirker, krítarpípur, steináhöld, járngripir, hnífar, lyklar, leikföng, taflmenn og ýmislegt sem tengist fatnaði, svo sem hnappar, perlur, textill, leðurskór og gullþráður. Sægur af gripum er innfluttur. Leirkerin koma til dæmis frá Norðurlöndum, Þýskaldandi og Englandi.

Um 2500 krítarpípubrot hafa fundist á staðnum. Flest eru það brot af pípuleggjum en einnig eru nokkrir heillegir pípuhausar.

Göng frá kirkju til bæjarhúsa fundust við kirkjugarðsvegginn en eru hvorki fullgrafin né fullrannsökuð. Miðað við afstöðu þeirra til annarra mannvirkja má átta sig á húsaskipan á Hólum á 17. og 18. öld samkvæmt úttektum og öðrum heimildum.

Í prenthúsinu fundust flísar og flísabrot úr leir sem verið höfðu á stórum kakelofni, ættuðum frá Þýskalandi, þær elstu sem fundist hafa á Íslandi. Afar sjaldgæft er að finna slíkar ofnflísar hérlendis.
Osama bin Laden

Osama bin Laden (f. 10. mars 1957, d. 2. maí 2011; fullu nafni "Osama bin Múhammeð bin Avad bin Laden"; á arabísku أسامة بن محمد بن عوض بن لادن), er stofnandi Al-Kaída, hryðjuverkasamtaka súnní-íslamista. Samtökin hafa komið nálægt fjölmörgum árásum á borgaraleg jafnt sem hernaðarleg skotmörk úti um allan heim, þar á meðal eru árásirnar á Bandaríkin þann 11. september 2001 sem urðu að minnsta kosti 2.752 manns að bana.

Osama taldi sig og samtök sín berjast fyrir hagsmunum múslima; ein krafa hans var sú að bandarískur her færi frá Sádi-Arabíu en í því landi er að finna tvo helgustu staði í íslam. Bandaríkin drógu heri sína frá Sádi-Arabíu 2003 en ekki er ljóst hvort að ákvörðun um það hafði þegar verið tekin fyrir 11. september 2001.

Osama var eftirlýstasti maður vesturlanda og hétu bandarísk stjórnvöld 50 milljónum bandaríkjadala í verðlaun handa hverjum þeim sem veitti upplýsingar sem leiddu til handtöku hans. Dvalarstaður hans var óþekktur en oftast var talið að hann væri í felum í hinu róstusama pakistanska héraði Waziristan, sem er við landamæri Afganistan, eða nálægt hinum pakistanska smábæ Chitral.

Árið 2011 fengu Bandaríkjamenn veður af því að hann dveldist í ákveðnu húsi í borginni Abbottabad í Pakistan, sem er um 75 km norður af Islamabad. Nokkrum mánuðum síðar fengu þeir fulla vissu fyrir því og létu til skarar skríða að skipun Bandaríkjaforseta aðfaranótt 2. maí. Sérsveit gerði árás og eftir snarpan 40 mínútna skotbardaga féll Osama bin Laden ásamt konu sinni inni í herbergi þeirra. Ekki var vitað hvort að Osama Bin Laden hafi verið með sprengjuvesti á sér en það var komið leyfi fyrir því að skjóta hann. Bandaríkjamenn höfðu lík hans á brott með sér út á flugmóðurskip á Arabíuhafi sunnan við Pakistan. Gengið var frá líkinu að hætti Múhameðstrúarmanna og því svo sökkt í sjóinn.
Alkajos

Alkajos frá Mýtilene (fæddur um 620 f.Kr.) var grískt lýrískt skáld og eldri samtímamaður skáldkonunnar Saffóar. Sagt var að þau hefðu átt í ástarsambandi en þau skiptust á kvæðum. Hann var yfirstéttarmaður og bjó í borginni Mýtilene sem var meginborgin á eynni Lesbos. Hann tók þátt í stjórnmálum og stjórnmálaátökum borgarinnar. Alkajos studdi málstað yfirstéttarinnar gegn „harðstjórum“ sem tóku völdin í Mýtilene í nafni alþýðunnar. Hann varð af þeim sökum að eyða töluverðum tíma í útlegð frá borginni. Hann var sagður hafa sæst við Pittakos, leiðtoga flokks alþýðunnar, og hafa að lokum snúið aftur til Lesbos. Dánarár hans er óþekkt.

Þegar ljóðum hans var ritstýrt og þau gefin út í Alexandríu á helleníska tímanum fylltu þau tíu bókrollur. Kveðskapur Alkajosar hefur einungis varðveist í tilvitnunum síðari tíma höfunda. Af þessum sökum er erfitt að leggja mat á kveðskap hans. Efni kvæðanna, sem voru samin á eólískri mállýsku, var af ýmsu tagi: sálmar til heiðurs guðunum; athugasemdir um hernað eða stjórnmál, stundum nokkuð persónuleg; og að lokum ástarsöngvar og drykkjuvísur, þ.e. kveðskapur af því tagi sem hefði verið lesinn upp á samdrykkjum. Fræðimenn í Alexandríu voru á einu máli um að Alkajos hefði verið næstbesta skáldið af hinum hefðbundnu „kanónísku“ níu lýrísku ljóðskáldum. Brotin sem eru varðveitt eru allnokkur, en auk þess hermdi rómverska skáldið Quintus Hóratíus Flaccus eftir Alkajosi á latínu, en Alkajos var ein af fyrirmyndum Hóratíusar. Þetta gefur okkur einhverja hugmynd um helstu einkenni kveðskapar Alkajosar.
Tvígildislögmálið og skyld lögmál

Í rökfræði eru tvígildislögmálið, lögmálið um annað tveggja og mótsagnarlögmálið öll tengd, en þó ekki eitt og sama lögmálið. Hér er fjallað eilítið um muninn á þeim.

Lögmálin.

Um sérhverjar staðhæfingu P, á hvaða tíma sem er, í hvaða tilliti sem er, gilda þrjú lögmál:

Tvígildislögmálið er mesta grundvallarlögmálið.

Mögulegt er að setja mótsagnarlögmálið og lögmálið um annað tveggja fram á hefðbundinn hátt formlegrar rökfræði:

Í raun er hægt að leiða út lögmálin tvö sem frumsendur með reglum formlegrar rökfræði, að tvígildislögmálinu gefnu.

Á hinn bóginn er ekki hægt að setja tvígildislögmálið fram á þennan hátt, enda gerir hefðbundin rökfræði einfaldlega ráð fyrir að staðhæfingar séu annað hvort sannar eða ósannar.

Hvers vegna gæti munurinn skipt máli?

Náin tengsl eru á milli þessara lögmála (t.d. leiðir lögmálið um annað tveggja af tvígildislögmálinu og mótsagnarlögmálinu), en í ákveðnum tilvikum gætum við viljað halda því fram að þau gildi ekki öll. Einkum er því stundum haldið fram að tvígildislögmálið eða lögmálið um annað tveggja gildi ekki.

Staðhæfingar um framtíðina.

Frægt dæmi er dæmið um "sjóorrustuna á morgun", sem finna má í 9. kafla verksins "Um túlkun" ("De Interpretatione") eftir Aristóteles:

Lögmálið um annnað tveggja gildir greinilega:

Sumir heimspekingar vilja á hinn bóginn halda því fram að P sé hvorki sönn né ósönn "í dag", enda er enn óráðið hvort það verður sjóorrusta á morgun. Þeir myndu þess vegna segja að tvígildislögmálið gildi ekki í slíkum tilvikum: P er hvorki sönn né ósönn. Þetta virðist vera afstaða Aristótelesar en fræðimenn deila raunar um hvernig bera að skilja orð hans. (En þótt P sé ef til vill hvorki sönn né ósönn, þá "þarf" það ekki "nauðsynlega" að þýða að P hafi eitthvert annað sanngildi, til dæmis "hlutlaust" sanngildi eða að P sé "sanngildislaus"). Þetta er hins vegar umdeilt.

Innsæisrökfræði hafnar lögmálinu um annað tveggja.

Óskýrleiki.

Margir telja að marggildisrökfræði og óskýr rökfræði séu betri kostir til þess að taka á vandanum um óskýrleika en tvígildisrökfræði. Í óskýrri rökfræði er sanngildi til að mynda spurning um stig. Íhugið eftirfarandi fullyrðingu:

Þegar málið er athugað kemur í ljós að eplið er ljósrautt á litinn, að mestu leyti. Við gætum sagt að það sé „50% rautt“. Þetta mætti umorða: Það er 50% satt að eplið á borðinu sé rautt. Þar af leiðandi er P 50% sönn, og 50% ósönn. Íhugið nú fullyrðinguna:

Með öðrum orðum P og ekki-P. Þetta brýtur gegn mótsagnarlögmálinu og tvígildislögmálinu. Aftur á móti er einungis að hluta til um höfnun á þessum lögmálum að ræða. Ef P væri 100% sönn, þá væri ekki-P 100% ósönn, og það er engin mótsögn vegna þess að P og ekki-P gildir ekki lengur.

Lögmálinu um annað tveggja er aftur á móti haldið, vegna þess að P og ekki-P felur í sér P eða ekki-P, þar eð „eða“ er opið. Einu tvö dæmin þar sem P og ekki-P er ósatt (þ.e. þegar P er annaðhvort 100% sönn eða ósönn) eru sömu dæmin og tvígildisrökfræðin telur ósönn, og sömu reglur gilda.
Reykjarfjörður (Ströndum)

Reykjarfjörður á Ströndum er fjörður í Árneshreppi, norðan við Veiðileysufjörð og sunnan við Trékyllisvík. Vegurinn í Reykjarfjörð var opnaður árið 1965, en hann er venjulega ófær yfir háveturinn.

Við fjörðinn eru eða hafa verið þrjú lítil þorp; Kúvíkur sem voru verslunarstaður fyrr á öldum eru við fjörðinn sunnanverðan. Djúpavík með síldarverksmiðjunni er innarlega í firðinum. Yst við fjörðinn norðanverðan er svo Gjögur sem var mikilvæg hákarlaverstöð á 19. öld. Á Gjögri er flugvöllur og er flogið þangað reglulega allan ársins hring.
Eldhryggur

Eldhryggur er tegund eldfjalls sem er með ílangt gosop og myndar hrygg í landslaginu. Úr eldhrygg gýs bæði hraun og gjóska, oftast kölluð blönduð gos. Eldfjallið Hekla er dæmi um eldhrygg.
Skipalægi

Skipalægi er hafsvæði við land sem nýtur skjóls frá öldum og hefur hæfilegt dýpi til að skip geti lagst þar við ankeri eða ból. Skipalægi geta verið náttúrleg eða manngerð. Þau eru oft staðsett utan við hafnir.

Á Íslandi eru til örnefni sem enda á „-bót“ og vísa þá til skipalægja. Erlendis eru víða þekkt örnefni með "red", "reede" og "road" í heitinu.
Döggskór

Döggskór eru nokkurskonar hettur neðst á sverðslíðrum, bæði til skrauts og varnar. Þeir geta verið úr málmi, leðri, plasti eða gúmmíi. Döggskór úr málmi eru oft fagurlega skreyttir og má rekja sögu þeirra aftur á bronsöld.

Döggskór frá víkingaöld á Íslandi.

Sjö döggskór hafa fundist á Íslandi og teljast allir vera frá 9. og 10. öld. Einn þeirra fannst í kumli á Hafurbjarnarstöðum, einn á bæjarrústum á Hrísheimum í Mývatnssveit en hinir fimm eru lausafundir, frá Ljárskógum í Dölum, Kirkjubólsdal í Arnarfirði, Tannstaðabakka í Hrútafirði, Lundi í Fnjóskadal og óþekktum stað á Vestfjörðum.

Allir döggskórnir sem fundist hafa hér á landi eru úr bronsi. Þeir eru á bilinu 5,7 – 8,0 cm á hæð og allir skreyttir. Á þremur er skreytið í svokölluðum Jalangursstíl, tveir í Borróstíl og tveir með ótilgreindum en líkum stíl og taldi Kristján Eldjárn þann stíl vera íslenska nýmyndun leidda af Borróstíl.

Á víkingaöld voru döggskór, eins og þeir sem fundist hafa á Íslandi, algengastir í kringum Eystrasalt en mjög fáir döggskór hafa t.d. fundist í Noregi. Á Íslandi er hlutfall sverða og döggskóa um það bil 3:1 en í Noregi er það nálægt 400:1. Döggskórnir eru því til marks um að þessi austræna tíska hafi fest rætur á Íslandi.
Cayenne

Cayenne er höfuðborg Frönsku Gvæjana sem er frönsk nýlenda í Suður-Ameríku. Borgin stendur við ósa Cayenne-fljóts sem rennur í norður út í Atlantshafið. Í manntali árið 2011 voru um 121 þúsund íbúar á stórborgarsvæðinu, þar af um 55 þúsund sem bjuggu í sjálfri borginni (2012).
Plymouth (Montserrat)

Plymouth var höfuðborg bresku eyjarinnar Montserrat í Antillaeyjaklasanum í Karíbahafi. Íbúar þar voru um 4000 talsins árið 1995 þegar eldgos hófst í Soufrére Hills-eldfjallinu. Þann 21. ágúst hófst öskufall og allir íbúar bæjarins voru fluttir burt, flestir úr landi.

Nú er verið að byggja nýjan höfuðstað í Little Bay en fram að því er stjórnsýslumiðstöð eyjarinnar í Brades.
Todd Graff

Todd Graff (fæddur 22. október 1959 í New York) er bandarískur leikari, rithöfundur, leikstjóri, framleiðandi og handritshöfundur
Kompásstrik

Kompásstrik eða einfaldlega strik eru strik sem skipta kompásrós í jafna geira eftir höfuðáttum: norður, suður, austur og vestur; milliáttum: norðaustur, suðaustur, suðvestur og norðvestur; og stundum frekari milliáttum: norður að austri, norðaustur að norðri o.s.frv. Í siglingafræði er áttavita þannig skipt í 32 strik. Hver geiri verður þá 11°15'. Hvert strik getur enn fremur skipst í fjóra parta þannig að hver hluti verði 2°49'.
Haki (aðgreining)

Haki getur átt við
Fjárlög

Fjárlög eru lög sem sett eru um ætluð útgjöld og tekjur hins opinbera.
Smættun

Smættun er það kallað þegar eitthvert fyrirbæri er útskýrt algerlega og fullkomlega með meiri grundvallarhugtökum. Dæmi um vel heppnaða smættun er til dæmis greinargerð nútímavísinda fyrir varma sem „engu nema hreyfingu sameinda“.
Litlanesfoss

Litlanesfoss er foss í Hengifossá í Fljótsdal, einnig þekktur sem Stuðlabergsfoss. Fossinn er um 30 metra hár og myndar svuntu í klettaþröng. Fossinn er í mikilli klettakór með óvenju reglulegu stuðlabergi úr háum og beinum súlum.
Söguleg málvísindi

Söguleg málvísindi er vísindagrein sem er undirgrein málvísinda og fjallar aðallega um það hvernig tungumál breytast með tímanum.